ທ່ານ ເຊ​ເລັນ​ສ​ກີ ກ່າວ​ວ່າ ປືນ​ໃຫຍ່​ຂອງ​ພ​ັນ​ທະ​ມິດ​ຕາ​ເວັນ​ຕົກ ມີ​ປະ​ສິ​ດ​ທິ​ພາບ ໃນ​ການ​ຕໍ່​ສູ້​ກັບ ຣັດ​ເຊຍ
ຣັດ​ເຊຍ ແມ່ນ​ໄດ້​ຄວບ​ຄຸມ​ແຂວງ ໂດ​ເນັດ​ສ໌ ຫຼາຍກວ່າ​ເຄິ່ງ​ນຶ່ງ​ແລ້ວ ຫຼັງ​ຈາກ​ໄດ້​ເວົ້າ​ວ່າ​ໃນ​ສອງ​ສາມ​ວັນ​ທີ່​ຜ່ານ​ມາ ເຂົາ​ເຈົ້າ​ໄດ້​ຍຶດ​ເອົາ​ແຂວງ​ລູ​ຮານ​ສ໌ ທີ່​ຢູ່​ໃກ້​ຄຽງ​ນັ້ນ​ທັງ​ໝົດ​ເລີຍ. 
ປະທານາທິບໍດີ ຢູເຄຣນ ທ່ານ ໂວໂລດີເມຍ ເຊເລັນສກີ ໄດ້ກ່າວໃນວັນພຸດວານນີ້ວ່າ ປືນໃຫຍ່ທີ່ກອງທັບຂອງທ່ານໄດ້ຮັບຈາກບັນດາພັນທະມິດຕາເວັນຕົກໄດ້ “ເລີ່ມເຮັດວຽກຢ່າງມີອະນຸພາບ” ແລະ ກຳລັງຊ່ວຍເຫຼືອເພື່ອສະກັດກັ້ນຄວາມພະຍາຍາມຂອງກອງທັບ ຣັດເຊຍ ທ່ານ ເຊເລັນສກີ ໄດ້ກ່າວໃນຄຳປາໄສທາງວິດີໂອ ປະຈຳທຸກຄືນ ຂອງທ່ານວ່າ “ຄວາມແມ່ນຢຳຂອງມັນ ແມ່ນເປັນໄປຕາມຄວາມຕ້ອງການເປະ ທະຫານຂອງພວກເຮົາໄດ້ທຳການໂຈມຕີທີ່ເຫັນໄດ້ຊັດຫຼາຍສາງ ແລະ ຈຸດອື່ນໆທີ່ມີຄວາມສຳຄັນສຳລັບການຂົນສົ່ງຂອງພວກບຸກລຸກ ແລະ ສິ່ງນີ້ໄດ້ຫຼຸດຄວາມເປັນໄປໄດ້ໃນການໂຈມຕີຢ່າງຫຼວງຫຼາຍ ຂອງພວກກອງທັບ ຣັດເຊຍ ” ທ່ານຍັງໄດ້ສັນຍາທີ່ຈະຍຶດການຄວບຄຸມດິນແດນທັງໝົດຂອງ ຢູເຄຣນ ຄືນ, ໃນຂະນະທີ່ ຣັດເຊຍ ທຳການຜັກດັນເພື່ອຍຶດເອົາພາກພື້ນ ດອນບາສ ໃນພາກຕາເວັນອອກຂອງປະເທດ ທ່ານ ເຊເລັນສກີ ໄດ້ກ່າວວ່າ “ພວກເຮົາກຳລັງຕໍ່ສູ້ເພື່ອພາກໃຕ້ຂອງເຮົາທັງໝົດ, ເພື່ອພາກພື້ນ ດອນບາສ ຂອງ ຢູເຄຣນ ທັງໝົດ, ເຊິ່ງແມ່ນການປະເຊີນໜ້າກັນ ທີ່ໂຫດຮ້າຍທີ່ສຸດໃນປັດຈຸບັນນີ້ ຢູ່ທີ່ນັ້ນ, ໃກ້ກັບເມືອງ ສລອຟຢານ ແລະ ບາກມຸດ ພວກເຮົາກຳລັງຕໍ່ສູ້ເພື່ອພາກພື້ນ ຄາກີບ ພວກບຸກລຸກບໍ່ຄວນຄິດວ່າຊ່ວງເວລາຂອງເຂົາເຈົ້າ ຢູ່ດິນແດນນີ້ແມ່ນຈະຍາວນານ ແລະ ວ່າຄວາມເໜືອກວ່າໃນປືນໃຫຍ່ຂອງເຂົາເຈົ້າແມ່ນຖາວອນ ” ບັນດາເຈົ້າໜ້າທີ່ ຢູເຄຣນ ໃນຕອນເຊົ້າວັນພຸດວານນີ້ໄດ້ບອກປະຊາຊົນທີ່ຍັງເຫຼືອຢູ່ໃນແຂວງ ໂດເນັດສ໌, ເຊິ່ງແມ່ນສ່ວນນຶ່ງຂອງພາກພື້ນ ດອນບາສ ນັ້ນ, ໃຫ້ຫຼົບໜີໄປຢູ່ເຂດປອດໄພ ໃນຂະນະທີ່ ຣັດເຊຍ ເປີດການໂຈມຕີຄັ້ງໃໝ່ຢູ່ທີ່ນັ້ນ ຜູ້ຄຸ້ມຄອງກອງທັບໃນພາກພື້ນ ໂດເນັດສ໌ ທ່ານ ປາວໂລ ຄີຣີເລັນໂກ (Pavlo Kyrylenko) ໄດ້ກ່າວຕໍ່ສື່ມວນຊົນ ຢູເຄຣນ ວ່າ “ຣັດເຊຍ ໄດ້ປ່ຽນພາກພື້ນໂດເນັດສ໌ ທັງໝົດໃຫ້ເຫັນຈຸດສູນກາງການຕໍ່ສູ້ ເຊິ່ງມັນອັນຕະລາຍທີ່ຈະໃຫ້ພົນລະເຮືອນອາໄສຢູ່ ” ທ່ານໄດ້ກ່າວວ່າ “ຂ້າພະເຈົ້າຮຽກຮ້ອງໃຫ້ທຸກຄົນອົບພະຍົບອອກໄປ ການອົບພະຍົບຈະຊ່ວຍຊີວິດ ” ຣັດເຊຍ ແມ່ນໄດ້ຄວບຄຸມແຂວງ ໂດເນັດສ໌ ຫຼາຍກວ່າເຄິ່ງນຶ່ງແລ້ວ ຫຼັງຈາກໄດ້ເວົ້າວ່າໃນສອງສາມວັນທີ່ຜ່ານມາ ເຂົາເຈົ້າໄດ້ຍຶດເອົາແຂວງລູຮານສ໌ ທີ່ຢູ່ໃກ້ຄຽງນັ້ນທັງໝົດເລີຍ ຜູ້ປົກຄອງແຂວງ ລູຮານສ໌ ທ່ານ ເຊີຮີ ໄຮໄດ ໄດ້ປະຕິເສດການກ່າວອ້າງທີ່ວ່ານັ້ນ ໃນວັນພຸດທີ່ຜ່ານມາ, ໂດຍເວົ້າວ່າມັນຍັງມີການຕໍ່ສູ້ຢ່າງໜັກເກີດຂຶ້ນຢູ່ອ້ອມເມືອງລີຊີຈານສ໌ ກອງກຳລັງຢູເຄຣນ ໄດ້ຖອນອອກຈາກເມືອງນັ້ນ ໃນວັນອາທິດທີ່ຜ່ານມາ ໃນສິ່ງທີ່ບັນດາເຈົ້າໜ້າທີ່ ຢູເຄຣນ ໄດ້ອະທິບາຍວ່າ ເປັນການເຄື່ອນໄຫວດ້ານກົນລະຍຸດ ເພື່ອຮັກສາກອງທະຫານສຳລັບການຕໍ່ສູ້ໃນອະນາຄົດ